কাশ্মীরে সন্ত্রাসী হামলার কড়া নিন্দা করে পাকিস্তানের সঙ্গে সমস্ত ধরণের সম্পর্কচ্ছিন্ন করার বার্তা দিয়েছিলেন সৌরভ গঙ্গোপাধ্যায়। সেই কারণেই এবার ‘প্রিন্স অফ ক্যালকাটা’-কে আক্রমণ করে বসলেন পাকিস্তানের প্রাক্তন তারকা ক্রিকেট জাভেদ মিয়াঁদাদ। বলে দিলেন, মুখ্যমন্ত্রী হতে চায় সৌরভ, তাই এরকম কথা বলছে।

এই বিষয়ে অন্যান্য খবর

পাকিস্তান দেখল এ বার ‘দাদাগিরি’, সৌরভের শাসানি পড়শি দেশকে


কাশ্মীরে জঙ্গি হানার পরে স্টেপ আউট করার মুডে পাওয়া গিয়েছিল মহারাজকে। বাইশ গজে যেমন ভঙ্গিতে প্রতিপক্ষ বোলারদের ধ্বংস করতেন, সেভাবেই ‘বাপি বাড়ি যা’ স্টাইলে বেহালার বীরেন রায় রোডের বাসিন্দা এক টিভি চ্যানেলে তীব্র প্রতিক্রিয়ায় জানিয়েছিলেন, ‘‘১০ দলের টুর্নামেন্ট বিশ্বকাপ। যেখানে প্রতিটি দলই একে অন্যের বিরুদ্ধে খেলবে। আমার মনে হয়, পাকিস্তানের সঙ্গে ভারতের ম্যাচ খেলা উচিত হবে না। এটা কোনও ইস্যুই নয়।’’
পাশাপাশি তিনি আক্রমণাত্মকভাবে আরও বলেছিলেন,  ‘‘গোটা দেশ যে ভাবে নিজেদের প্রতিক্রিয়া ব্যক্ত করেছে, সেটা একদম ঠিক। এমন ঘটনার পরে পাকিস্তানের সঙ্গে দ্বিপাক্ষিক কোনও সিরিজ হওয়ার সম্ভবনাও নেই। এমন আক্রমণের পরে শুধুমাত্র ক্রিকেট, হকি কিংবা ফুটবল খেলা বন্ধ নয়, সমস্ত ধরনের সম্পর্ক চ্ছিন্ন করতে হবে।’’
তবে সৌরভের এমন বিধ্বংসী মেজাজের সামনে মুখ খুলে মিয়াঁদাদ কটাক্ষ করেছেন, ‘‘আমার মনে হয়, আসন্ন দিনে সৌরভ নির্বাচনে লড়তে চায়। অথবা মুখ্যমন্ত্রী হতে চায়। তাই এভাবে দেশের লোকের দৃষ্টি আকর্ষণ করতে চাইছে।’’
সৌরভের পাশাপাশি ভারতীয় বোর্ডকেও একহাত নিয়েছেন মিয়াঁদাদ। পাকিস্তানের প্রাক্তন ক্রিকেটার নিজের দেশের ‘ডন’ পত্রিকায় বলেছেন, ‘‘আইসিসি ভারতের কথা শুনবে, এরকম কোনও সুযোগই নেই। কারণ আইসিসি-র সংবিধানেই সাফ বলা রয়েছে, তার সদস্য দেশগুলিকে ইভেন্টে খেলতে দিতে হবে।’’